**Қоғамдағы ұстаз мәртебесі**

Адам жанының ұстасы - мұғалімге артылар жүк қашанда жеңіл болмаған. Бағыты бұлыңғыр бүгінгі қоғам да мұғалімге аса зор міндет жүктеп отыр. Ол - жаңа заманда жаңа адамды қалыптастыру. Жаңа адамды – жаңашыл мұғалім дайындамақ. Десек те технологияның жаулап алған дәуірі болғандықтан рухани дүниемізді ойсыратып, ұрпағымыз «компьютербасты жарты адамға» айналмауы үшін мұғалім бұрынғыдан екі есе тер төгуге міндетті.

Дәстүрден бастау алатын сын тұрғысынан ойлау қалыптасқан түсінігіміз бен санамызды жаңғыртпақ. «Мақсатқа жету үшін біздің санамыз ісімізден озып жүруі, яғни одан бұрын жаңғырып оты­руы тиіс» - дейді елбасы «Рухани жаңғыру: болашаққа бағдар» атты мақаласында. Сананы өзгерту дегеніміз – ойымыз бен психологиямызды өзгерту; көзқарасымымыз бен ұлттық дүниетанымымызды ұлықтау. Бұл жаңаша бағыттағы тәрбие әрине, алдымен үйде, кейіннен балабақша, мектеп, т.с.с. білім нәрін себетін киелі орындарда жалғасын таппақ.

Технология дәуірінің азаматы, ең алдымен, қарым-қатынас дағдысын жетілдіріп, өз ойын еркін айта алатын тұлға ретінде қалыптасуы керек. «Күн санап өзгеріп жатқан дүбірлі дүниеде сана-сезіміміз бен дүниетанымымызға әбден сіңіп қалған таптаурын қағидалардан арыл­масақ, көш басындағы елдермен тереземізді теңеп, иық түйістіру мүмкін емес». Жаңа тұрпатты жаңғырудың ең басты шарты - сол ұлттық кодыңды сақтай білу. Онсыз жаңғыру дегеніңіздің құр жаңғырыққа айналуы оп-оңай.   Бірақ, ұлттық кодымды сақтаймын деп бойыңдағы жақсы мен жаманның бәрін, яғни болашаққа сенімді нығайтып, алға бастайтын қасиеттерді де, кежегесі кері тартып тұратын, аяқтан шалатын әдеттерді де ұлттық сананың аясында сүрлеп қоюға болмайтыны айдан анық. Елбасының бұл пікірін толықтай құптаймыз.

Өз саламыз бойынша мектеп мұғалімі бола отырып, баланы елбасы танымындағыдай қалай тәрбиелемекпіз?

«Отан отбасынан басталады» дегенді басшылыққа алсақ, ірі мәдени отбасылардың бірі мектепте жаңаша оқыту деп жүрген Шульман ілімі өзіміздің төл мәдениетімізде бар. Ол - ұлы Абайдың «толық адам» ілімі. Өзіміздің ұлттық құндылықтарымыз негізінде патриот ұрпақ тәрбиелей алсақ, еліміздің ертеңі жарқын болмақ.

Жер бетін де күннен кейінгі жарық нұрын шашушы мұғалімдердің өлшеусіз еңбегін мына бір тәмсілдегі баланың іс-әрекетіне ұқсатамын:

Бірде қария теңіз жағасында серуендеп жүріп жас баланы байқап қалады. Бала жерден әлденені көтеріп алып, теңізге лақтырып жатыр екен. Қария балаға жақындап келгенде оның дауыл жағаға шығарып тастаған теңіз жұлдыздарын құмнан алып теңізге қайта тастап жатқанын көреді. Жағада жатқан теңіз жұлдыздары шамадан тыс көп көрінеді.  
Қария балаға жақындап келіп:  
Бұл теңіз жұлдыздарын суға неге лақтырып жатырсың? – деп сұрайды.  
Бала:  
Су таңертең ғана көтеріліп, жағаға жетеді. Теңіз жұлдыздары таң атқанша жағада қалса, өліп қалады – дейді.

Бірақ жан-жағыңа қарамайсың ба? Мыңдаған теңіз жұлдызы жатыр жағада. Мұның бәрін теріп, теңізге тастап үлгеремісің? Мына өнімсіз ісіңмен қаншасын құтқарып, нені өзгерте аласың?-дейді қария.  
 Бала жерден келесі теңіз жұлдызын көтеріп, теңізге лақтырып жатып:  
Иә, мен мына жұлдыз үшін көп нәрсені өзгерте аламын! – деп жауап береді.  
 Сонда қария үн қатпастан кейін шегініп кетіпті.

Ия осы баладай «әр қазақ - менің жалғызым» деп жүрген мұғалімдер қауымының жұмысы ұшан-теңіз...

Біз балаға сапалы білім беруді көздейміз бе, әлде ресми іс қағаздарының тап-тұйнақтай толтырылуын қалаймыз ба?

Мұғалімдік мамандық деген, біздің ұғымымша, шығармашылық жолды талап етеді. Себебі, әр баланың дамуына әртүрлі жол таңдай білу үшін де оған көп іздену, сол ізденуді сапалы түрде ұйымдастыру үшін бос уақыт керек. Жаңа заман дейміз, жаһандану заманында мұғалім технологияның көмегімен жаңашылдыққа жете алады деп ойлаймыз. Мұғалімнің мәртебесін көтеріп, мамандарға қолайлы жағдай жасамасақ көп нәрседен ұтыламыз. Себебі, ол жай ғана мұғалім емес, отбасында аяулы ана, асқар тау әке. Бірақ, бұл үрдіс, отбасы құндылығын сақтау ауылдарда сақталғанымен, қалада жағдай қиындау. Қаланың баласына анасының қадағалауы ауадай қажет. Кейіндеу анасы тәрбие бермеген баланы қоғам болып тәрбиелей алмауымыз мүмкін.

Мұғалімнің мәртебесі заң жүзінде көтеріліп, аяулы мамандыққа деген құрметіміз бұрынғыдағыдай өз қалпына келсе, жай мұғалім боп жүргендер шабыттандыра аларлықтай мұғалім болатынан сеніміміз мол.

Педагог мәртебесін көтеру – жаңашыл мұғалімді қалыптастырудың бастауы. Себебі біз, мұғалімдер, дайындап отырған оқушылар болашақ еліміздің «Мәңгілік» айдынында ескегін есушілер.